คําสั่งกรมสรรพากร

ที่ ป. 106/2544

เรื่อง การเสียภาษีมูลค่าเพิ่ม กรณีการให้บริการของผู้ประกอบกิจการท่าเรือ และผู้ประกอบการที่ประกอบกิจการให้บริการอื่นในลักษณะทํานองเดียวกันกับกิจการท่าเรือ

---------------------------------------------------

เพื่อให้เจ้าพนักงานสรรพากรถือเป็นแนวทางปฏิบัติในการตรวจสอบ และแนะนําเกี่ยวกับการเสียภาษีมูลค่าเพิ่ม สําหรับการให้บริการของผู้ประกอบกิจการท่าเรือ และผู้ประกอบการที่ประกอบกิจการให้บริการอื่นในลักษณะทํานองเดียวกันกับกิจการท่าเรือ กรมสรรพากรจึงมีคําสั่งดังต่อไปนี้


ข้อ ๑ ในคําสั่งนี้ เว้นแต่ข้อความจะแสดงให้เห็นเป็นอย่างอื่น

(1) “การให้บริการของกิจการท่าเรือ” หมายความว่า การจัดอํานวยความสะดวกด้านการเดินเรือ การรับเรือเข้าเทียบท่าหรือหลักผูกเรือหรือทุ่นผูกเรือ การเก็บรักษาสินค้า การขนถ่ายสินค้าทั้งที่บรรจุตู้สินค้าหรือไม่ได้บรรจุตู้สินค้า สินค้าที่บรรจุหีบห่อหรือไม่ได้บรรจุหีบห่อสิ่งของ คนโดยสาร สัตว์มีชีวิต ภาชนะขนส่ง ขึ้นหรือลงเรือ การจัดการทางการค้าและการจัดการอื่น ๆ ทั้งในท่าเรือ และบริเวณที่ต่อเนื่องกับท่าเรือให้แก่เจ้าของเรือหรือตัวแทนเจ้าของตู้สินค้า ผู้นําเข้า ผู้ส่งออก หรือผู้ร้องขอทําการ

“ค่าบริการของกิจการท่าเรือ” หมายความว่า ค่าภาระ ค่าบริการ ค่าเช่า ค่าธรรมเนียมและอื่น ๆ ในการใช้บริการในท่าเรือและบริเวณที่ต่อเนื่องกับท่าเรือที่ผู้ประกอบกิจการท่าเรือเรียกเก็บจากเจ้าของเรือหรือตัวแทน เจ้าของตู้สินค้า ผู้นําเข้า ผู้ส่งออก หรือผู้ร้องขอทําการ

(2) “กิจการที่เกี่ยวเนื่องโดยตรงกับกิจการท่าเรือ” หมายความว่า

(ก) การให้บริการยกขนหรือเคลื่อนย้ายสินค้า ตู้สินค้า สิ่งของหรืออื่น ๆ โดยใช้เครื่องจักร รถเครน รถเทรลเลอร์ ฯลฯ

(ข) การให้บริการขนถ่ายสินค้า โดยใช้แรงงานคน (Stevedore)

(ค) การให้บริการใช้เรือลากหรือจูงหรือดันเรือให้เข้าเทียบท่าหรือออกจากท่า

(ง) การให้บริการตรวจนับจํานวนสินค้าหรือตู้สินค้า

(จ) การให้บริการทําความสะอาดตู้สินค้า

(ฉ) การให้เช่าสังหาริมทรัพย์สําหรับยกหรือขนสินค้า เช่น ให้เช่าเครื่องจักร รถยก ปั้นจั่น เครื่องมือยกขน ฯลฯ

(ช) การให้บริการเก็บรักษาสินค้าในโรงพักสินค้าหรือคลังสินค้า

(ซ) การให้บริการเก็บรักษาสินค้าหรือตู้สินค้าในลานกองเก็บสินค้าหรือลานกองตู้สินค้า

(ฌ) การให้บริการอื่นในลักษณะทํานองเดียวกัน

“ค่าบริการของกิจการที่เกี่ยวเนื่องโดยตรงกับกิจการท่าเรือ” หมายความว่า ค่าบริการของกิจการตาม (ก) – (ฌ) ที่ผู้ประกอบกิจการท่าเรือเรียกเก็บจากเจ้าของเรือหรือตัวแทน เจ้าของตู้สินค้า ผู้นําเข้า ผู้ส่งออก หรือผู้ร้องขอทําการ

(3) “การให้บริการอื่นในลักษณะทํานองเดียวกันกับกิจการท่าเรือ” หมายความว่า

(ก) การให้บริการโรงพักสินค้าเพื่อตรวจของขาเข้าและบรรจุของขาออกที่ส่งโดยระบบคอนเทนเนอร์นอกเขตทําเนียบท่าเรือของรัฐและของเอกชน (รพท.) (Inland Container Depot หรือ ICD)

(ข) การให้บริการสถานีตรวจและบรรจุสินค้าเข้าคอนเทนเนอร์เพื่อการ ส่งออก (สตส.) (Off Dock CFS) ซึ่งได้รับอนุญาตจากกรมศุลกากรให้ทําได้เฉพาะสินค้าขาออก

(ค) การให้บริการสถานที่บริการรับฝากตู้สินค้าของรัฐและของเอกชน (Container Depot)


ข้อ ๒ กรณีผู้ประกอบกิจการท่าเรือให้บริการของกิจการท่าเรือและกิจการที่เกี่ยวเนื่องโดยตรงกับกิจการท่าเรือ เข้าลักษณะเป็นการให้บริการตามมาตรา 77/1(10) แห่งประมวลรัษฎากร ผู้ประกอบกิจการท่าเรือมีหน้าที่ต้องเสียภาษีมูลค่าเพิ่ม ตามมาตรา 77/2 แห่งประมวลรัษฎากร

ผู้ประกอบกิจการท่าเรือตามวรรคหนึ่ง ต้องนํามูลค่าทั้งหมดที่ได้รับหรือพึงได้รับทั้งที่เป็นค่าบริการของกิจการท่าเรือ และค่าบริการของกิจการที่เกี่ยวเนื่องโดยตรงกับกิจการท่าเรือมารวมเป็นมูลค่าของฐานภาษีในการคํานวณเสียภาษีมูลค่าเพิ่ม ตามมาตรา 79 แห่งประมวลรัษฎากร ไม่ว่าการให้บริการนั้น ผู้ประกอบกิจการท่าเรือจะคิดค่าบริการของกิจการที่เกี่ยวเนื่องโดยตรงกับกิจการท่าเรือรวมในหรือแยกค่าบริการของกิจการที่เกี่ยวเนื่องโดยตรงกับกิจการท่าเรือออกจากค่าบริการของ กิจการท่าเรือ

การให้บริการตามวรรคหนึ่ง ความรับผิดในการเสียภาษีมูลค่าเพิ่มเกิดขึ้นเมื่อได้รับชําระราคาค่าบริการ เว้นแต่ผู้ประกอบกิจการท่าเรือได้ออกใบกํากับภาษีหรือได้ใช้บริการไม่ว่าโดยตนเองหรือบุคคลอื่นก่อนได้รับชําระราคาค่าบริการ ทั้งนี้ โดยให้ความรับผิดเกิดขึ้นตามส่วนของการกระทํานั้น ๆ แล้วแต่กรณี ตามมาตรา 78/1(1) แห่งประมวลรัษฎากร


ข้อ ๓ มูลค่าของฐานภาษีที่ต้องนําไปรวมคํานวณเสียภาษีมูลค่าเพิ่มตามข้อ 2 ประกอบด้วย

(1) ค่าภาระ ได้แก่

- ค่าภาระการใช้ท่าของเรือ

- ค่าภาระการใช้ท่าของสินค้าทั่วไป

- ค่าภาระการใช้ท่าของตู้สินค้า

- ค่าภาระการใช้ทุ่นผูกเรือ

- ค่าภาระยกขนสินค้าขาเข้า

- ค่าภาระยกขนสินค้าขาออก

- ค่าภาระยกขนตู้สินค้า

- ค่าภาระฝากสินค้าขาเข้า

- ค่าภาระฝากสินค้าขาออก

- ค่าภาระฝากตู้สินค้า

- ค่าภาระแรงงานพิเศษ

- ค่าภาระทําความสะอาดท่า

- ค่าภาระรองาน

- ค่าภาระเก็บขยะจากเรือ

- ค่าภาระที่มีลักษณะทํานองเดียวกัน

(2) ค่าบริการ ได้แก่

- ค่าบริการเรือลากจูง

- ค่าบริการบรรจุสินค้าขาออกเข้าตู้สินค้า

- ค่าบริการขนถ่ายสินค้าออกจากตู้สินค้า

- ค่าบริการบรรทุกขนถ่ายสินค้าเทกอง

- ค่าบริการใช้ปั้นจั่นเพื่อทําการขนถ่ายตู้สินค้า

- ค่าบริการไฟฟ้าสําหรับตู้สินค้าห้องเย็น

- ค่าบริการโทรศัพท์บนเรือ

- ค่าบริการรับขนกระเป๋าเดินทาง

- ค่าบริการผ่านท่าสําหรับตู้สินค้า

- ค่าบริการผ่านท่าสําหรับรถบรรทุก

- ค่าบริการชั่งน้ําหนักสินค้า

- ค่าบริการที่มีลักษณะทํานองเดียวกัน

(3) ค่าเช่า ได้แก่

- ค่าเช่าปั้นจั่นยกตู้สินค้าหน้าท่า

- ค่าเช่ารถปั้นจั่นเคลื่อนที่

- ค่าเช่ารถยกตู้สินค้า

- ค่าเช่ารถหัวลาก

- ค่าเช่ารถพ่วง

- ค่าเช่าเรือขุด

- ค่าเช่าที่มีลักษณะทํานองเดียวกัน

(4) ค่าธรรมเนียมและอื่น ๆ ได้แก่

- ค่าธรรมเนียมผู้โดยสารผ่านท่า

- ค่าธรรมเนียมการชั่งรถบรรทุกสินค้า

- ค่าธรรมเนียมปั้นจั่นลอยน้ํา

- ค่าล่วงเวลาการบริการเรือ

- ค่าล่วงเวลาการบริการขนถ่ายสินค้าขาเข้า

- ค่าล่วงเวลาขาออก

- ค่าควบคุมดูแลป้องกันอัคคีภัย

- ค่าธรรมเนียมและอื่น ๆ ที่มีลักษณะทํานองเดียวกัน


ข้อ ๔ กรณีผู้ประกอบกิจการท่าเรือให้เช่าอสังหาริมทรัพย์ภายในบริเวณท่าเรือ เช่น ให้เช่าพื้นที่สํานักงาน โรงพักสินค้า เข้าลักษณะเป็นการให้เช่าอสังหาริมทรัพย์ ได้รับยกเว้นภาษีมูลค่าเพิ่ม ตามมาตรา 81(1)(ต) แห่งประมวลรัษฎากร


ข้อ ๕ ให้นําความในข้อ 1 ถึงข้อ 4 มาใช้บังคับสําหรับผู้ประกอบการที่ประกอบกิจการให้บริการอื่นในลักษณะทํานองเดียวกันกับกิจการท่าเรือโดยอนุโลม


ข้อ ๖ บรรดาระเบียบ ข้อบังคับ คําสั่ง แนวปฏิบัติ หรือคําวินิจฉัยใดของกรมสรรพากร ที่ขัดหรือแย้งกับคําสั่งนี้ให้เป็นอันยกเลิก


ข้อ ๗ คําสั่งนี้ให้ใช้บังคับตั้งแต่วันที่ 1 กรกฎาคม พ.ศ. 2544 เป็นต้นไป


ผู้มีอํานาจลงนาม - สั่ง ณ วันที่ 13 มิถุนายน พ.ศ. 2544

 

ศุภรัตน์ ควัฒน์กุล

อธิบดีกรมสรรพากร